
orientering om arbeidet i læringsmiljøutvalget 
I den reviderte UH-lovens § 44 om læringsmiljø er det tatt inn bestemmelser om opprettelse av læringsmiljøutvalg ved institusjonene.  Utvalget skal bidra til at lovens bestemmelser (§ 44 nr 1 og 2) blir gjennomført, det skal delta i planleggingen av tiltak vedrørende læringsmiljøet og det skal følge nøye med i utviklingen i spørsmål som angår studentenes sikkerhet og velferd. 

Læringsmiljøutvalget rapporterer direkte til styret, og skal hvert år avgi rapport om institusjonens arbeid med læringsmiljøet. 

Styret oppnevnte medlemmer til læringsmiljøutvalget i møte 05.12.02 (S-sak 62/2002), med funksjonstid fra og med 1. januar 2003. Studentene og høgskolen har like mange representanter hver i utvalget. Utvalget skal hvert år velge leder vekselvis blant institusjonens og studentenes representanter. 

Læringsmiljøutvalget (LMU) ledes pr. dato av en studentrepresentant og har hatt to møter og et halvdagsseminar. Et av møtene ble lagt til Pilestredet Park 33.  Utvalget fikk en omvisning i bygningen av en representant for teknisk seksjon. To av utvalgets medlemmer har deltatt på nasjonalt seminar om læringsmiljøutvalg.

Utvalget har brukt tid på å diskutere og å fortolke mandatet slik det er nedfelt i UH-lovens § 44. I Ot.prp. nr. 40  (2001 – 2002) understreker departementet at begrepet læringsmiljø omfatter alle faktorer som kan påvirke studentene i en studiesituasjon.  Institusjonene har imidlertid kun ansvar for de elementer av læringsmiljøet som med rimelighet kan anses å være innenfor utdanningsinstitusjonens kontrollsfære. 

LMU ser det som sin viktigste oppgave å skape bevissthet om læringsmiljø hos alle aktører ved Høgskolen i Oslo. Gjennom dialog med studentene ønsker utvalget å  fange opp konkrete problemstillinger og sørge for at de blir tatt opp og diskutert i de rette foraene. Videre har utvalget som mål å initiere og følge opp viktige prinsipielle saker som angår fysiske, psykososiale og velferdsmessige forhold.

Utvalget ønsker å etablere en web-basert postkasse hvor enkeltstudenter kan ta opp alle forhold som angår læringsmiljøet. Videre vil en forsøke å legge forholdene til rette for møter med studentrådene som er etablert på de ulike utdanningene og avdelingene. 

LMU har satt seg følgende mål for arbeidet, høsten 2003:

-
markedsføre utvalget via HiO-veven

-
opprette elektronisk postkasse og webside på HiO-veven

-
gå vernerunder i samarbeid med studentrådene i noen utvalgte områder

-
sørge for konkrete innspill under ferdigbefaringen av Pilestredet Park

-
undersøke hvilke prosedyrer avdelingene har for å godkjenne praksisplasser

· avklare muligheten for at konsulenttjenesten for funksjonshemmede

·  eller andre med relevant ekspertise kan bli representert i prosjektgrupper knyttet til nybygg eller vedlikehold av bygg.

-
sørge for at OAS får observatørstatus på LMUs møter.

